Elias Canetti
Store norske leksikon,Språk og litteratur,Litteratur i verden,Europa,Østerrikes litteratur,Østerrikes litteratur på 1900-tallet
Elias Canetti var en bulgarskfødt tyskspråklig forfatter og essayist. Forfatterskapet befinner seg i skjæringspunktet mellom litteratur og filosofi. Han ble tildelt Nobelprisen i litteratur i 1981.
Biografi Elias Canetti ble født i Bulgaria og stammet fra en av sefardisk familie. Oppveksten var preget av at familien flyttet mange ganger (Bulgaria, England, Østerrike, Sveits og Tyskland) og av mange språk. Canetti var tolv år da han lærte tysk, som skulle bli hans forfatterspråk. I 1938, etter den såkalte Anschluss, emigrerte han til London. Han ble boende der også etter 1945 og ble britisk statsborger. Fra 1980-tallet bodde han i Sveits. Han var gift med forfatteren og oversetteren Veza Canetti (1897–1963). Forfatterskap  Canettis verker beveger seg i grenselandet mellom litteratur og filosofi. Et sentralt tema er fascismens psykologi, som han undersøker i både prosa, dramatikk og essays. Hans mest betydningsfulle roman er Die Blendung (1936, norsk oversettelse Forblindelsen, 1993), som handler om den verdensfjerne sinologen Peter Kien som lever kun for sitt store bibliotek. Da han gifter seg med husholdersken sin og oppdager at hun ikke behandler hans dyrebare bibliotek med den respekt han forventer, befinner Peter Kien seg i en eksistensiell krise og blir gal. Die Blendung er en tidskritisk og tragikomisk roman, som åpner for mange ulike interpretasjoner.Ved siden av Die Blendung regnes Die Stimmen von Marrakesch (norsk oversettelse Stemmene fra Marrakech, 1982) til Canettis skjønnlitterære produksjon. I 1954 deltok Canetti på en reise til Marrakech sammen med et britisk filmteam. Inntrykkene sine skriver han senere ned, i en episodisk og assosiativ form. Teksten kom ut for første gang i 1967. Canettis essayistiske hovedverk er Masse und Macht (1960, norsk oversettelse Masse og makt, 1995), hvor antropologiske, historiske og sosiologiske aspekt ved moderne maktdannelser analyseres. Aufzeichnungen 1942–1972 (1972) og Das Gewissen der Worte (1975) er refleksjoner over spørsmål innenfor moderne åndsliv og sivilisasjon.I 1977 utkom første bind av Canettis selvbiografi Die gerettete Zunge. Geschichte einer Jugend (norsk oversettelse Den reddede tungen. Historien om en ungdom, 1982), som ble videreført i 1980 med Die Fackel im Ohr (norsk oversettelse Fakkelen i øret, 1983) og sluttført i 1985 med Das Augenspiel (norsk oversettelse Øyenspillet, 1997). Dette verket, som for alvor gjorde Canetti kjent, gir ikke bare innblikk i forfatterens liv og utvikling, men også en inngående beskrivelse av mennesker Canetti møtte. I 1994 utkom Nachträge aus Hamstead.Posthumt ble hans erindringer om årene i England under den andre verdenskrig utgitt: Party im Blitz. Die englischen Jahre. (2003). Les mer i Store norske leksikon Østerrikes litteratur Nobelprisen i litteratur Eksterne lenker Nobelstiftelsens nettsider om Elias Canetti Canettis etterlatte skrifter, Zentralbibliothek Zürich Elias Canetti i Deutsche Biographie Litteratur Krüger, Michael, red.: Einladung zur Verwandlung : Essays zu Elias Canettis "Masse und Macht", 1995  Vestens tenkere, b. 3, 1993